Z. Horváth, poslanec: (2005-12-13):
A. Čl. I sa mení a dopĺňa takto: Po prvé. V § 2 ods. 2 písm. d) sa slová  „jej manžela, detí alebo rodičov“ nahrádzajú slovami „jeho príbuzných v priamom rade, súrodenca a manžela“. Účelom úpravy je precíznejšie vymedzenie okruhu najbližších príbuzných podnikateľa, ktorí spravidla nie sú v pracovnom vzťahu s podnikateľom, aj keď mu napomáhajú pri plnení jeho podnikateľských úloh. Po druhé. V § 2 ods. 2 písm. c) sa slovo „dobrovoľných“ nahrádza slovami „dobrovoľníckych, všeobecne prospešných“. Účelom úpravy je jednoznačné vymedzenie, teda zúženie okruhu dobrovoľných aktivít, ktorých súčasť je práca, aby sa pôsobnosť zákona nevzťahovala na osobné a nepracovné aktivity. Po tretie. V § 6 ods. 1 písm. k) sa za slovo „koncepciu“ vkladá slovo „politiky“. Ide o zosúladenie textu s ustanovením § 10 písm. a) návrhu zákona. Po štvrté. V § 6 ods. 8 sa slová „§ 23 ods. 3“ nahrádzajú slovami „§ 22 ods. 8“ a za slová „ak je“ sa vkladá slovo „bezprostredne“. Ide o legislatívnotechnickú úpravu. Po piate. § 13 sa dopĺňa odsekom 7, ktorý znie: „Odseky 1 až 6 sa vzťahujú aj na spoločné časti domu a spoločné zariadenia domu v bytovom dome a na nebytové priestory s výnimkou bytov a rodinných domov v osobnom vlastníctve. Úlohy zamestnávateľa plní spoločenstvo vlastníkov bytov a nebytových priestorov v dome alebo správca spoločných častí domu, spoločných zariadení domu, nebytových priestorov a príslušenstva, ktoré sú v spoluvlastníctve vlastníkov bytov a nebytových priestorov.“ Účelom návrhu je vo väzbe na doplnenie § 2 ods. 2 vymedziť, ktoré základné predpoklady na zaistenie bezpečného chodu technických zariadení a stavieb sa uplatňujú v spoločných častiach a v spoločných zariadeniach bytových domov a v nebytových priestoroch, ktoré sú v správe správcu alebo spoločenstva vlastníkov bytov a nebytových priestorov podľa  osobitného predpisu. Po šieste. V § 14 ods. 3 v prvej vete sa za slovo „vydá“ vkladajú slová „po preverení splnenia podmienok ustanovených týmto zákonom“. Účelom návrhu je spresniť ustanovenie tak, že oprávnenie bude vydané po splnení a preverení zákonom ustanovených podmienok. Po siedme. V § 14 ods. 3 písm. e) sa slová „v rozsahu požadovaného oprávnenia“ nahrádzajú slovami „podľa odseku 1“. Návrhom sa text ustanovenia harmonizuje s termínmi používanými v tomto ustanovení. Po ôsme. V § 14 ods. 4 sa vypúšťajú slová „druh oprávnenia“. Účelom návrhu je sprehľadniť ustanovenie, keďže požiadavka označenia oprávnenia jeho názvom nie je nevyhnutná, implicitne vyplýva z textu ustanovenia. Po deviate. V § 14 ods. 7 sa vypúšťajú slová „druh oprávnenia a“. Účelom návrhu je sprehľadniť ustanovenie, keďže požiadavka označenia oprávnenia jeho názvom nie je nevyhnutná. Po desiate. § 14 sa dopĺňa odsekom 8, ktorý znie: „Odseky 1 až 6 sa vzťahujú aj na spoločné časti domu a spoločné zariadenia domu v bytovom dome a na nebytové priestory s výnimkou bytov a rodinných domov v osobnom vlastníctve. Úlohy zamestnávateľa plní spoločenstvo vlastníkov bytov a nebytových priestorov v dome alebo správca spoločných častí domu, spoločných zariadení domu, nebytových priestorov a príslušenstva, ktoré sú v spoluvlastníctve vlastníkov bytov a nebytových priestorov.“ Účelom návrhu je vo väzbe na doplnenie § 2 ods. 2 vymedziť, ktoré základné predpoklady na zaistenie bezpečného chodu technických zariadení a stavieb sa uplatňujú v spoločných častiach a v spoločných zariadeniach bytových domov a v nebytových priestoroch, ktoré sú v správe správcu alebo spoločenstva vlastníkov bytov a nebytových priestorov podľa osobitného predpisu. Po jedenáste. V § 16 ods. 4 sa slová „oprávnená právnická osoba alebo osoba“ nahrádzajú slovom „osoba“. Vypustenie uvedených slov je odôvodnené tým, že výchovu a vzdelávanie podľa tohto zákona táto osoba nevykonáva. Po dvanáste. § 16 sa dopĺňa odsekom 8, ktorý znie: „Odseky 1 až 7 sa vzťahujú aj na spoločné časti domu a spoločné zariadenia domu v bytovom dobe a na nebytové priestory s výnimkou bytov a rodinných domov v osobnom vlastníctve. Úlohy zamestnávateľa plní spoločenstvo vlastníkov bytov a nebytových priestorov v dome alebo správca spoločných častí domu, spoločných zariadení domu, nebytových priestorov a príslušenstva, ktoré sú v spoluvlastníctve vlastníkov bytov a nebytových priestorov.“ Účelom návrhu je vo väzbe na doplnenie § 2 ods. 2 vymedziť, ktoré základné predpoklady na zaistenie bezpečného chodu technických zariadení a stavieb sa uplatňujú v spoločných častiach a v spoločných zariadeniach bytových domov a v nebytových priestoroch, ktoré sú v správe správcu alebo spoločenstva vlastníkov bytov a nebytových priestorov podľa osobitného predpisu. Po trináste. V § 17 ods. 7 písm. d) sa za slová „záznamu o“ vkladá slovo „registrovanom“. Ide o legislatívnotechnickú úpravu. Po štrnáste. V § 17 ods. 10 sa slová „zamestnávateľovi a príslušnému inšpektorátu práce“ nahrádzajú slovami „zamestnávateľovi, príslušnému inšpektorátu práce a príslušnému orgánu dozoru“. Účelom návrhu je zabezpečiť, aby sa poskytnutie príslušnej informácie týkalo nielen orgánov inšpekcie práce, ale aj príslušných dozorných orgánov. Po pätnáste. V § 18 ods. 5 sa slová „§ 4 ods. 1“ nahrádzajú slovami „§ 4“ slovo „vyjadrenia“ sa nahrádza slovom „stanoviska“ a na konci sa pripájajú slová „alebo príslušnému orgánu dozoru“. Účelom návrhu je zosúladenie textu s ustanovením § 14 zabezpečiť, aby sa poskytnutie príslušnej informácie týkalo nielen orgánov inšpekcie práce, ale aj príslušných dozorných orgánov. Po šestnáste. § 22 sa dopĺňa odsekmi 6 až 8, ktoré znejú: Odsek 6: „Zamestnávateľ, ktorým je fyzická osoba alebo štatutárny orgán zamestnávateľa, ktorý je právnickou osobou, môže na svojich pracoviskách osobne vykonávať odborné úlohy bezpečnostného technika alebo autorizovaného bezpečnostného technika, ak je na ich plnenie odborne spôsobilý podľa odseku 7 a a) zamestnáva menej ako 5 zamestnancov, ak vykonáva činnosť uvedenú v prílohe č. 1, b) zamestnáva menej ako 19 zamestnancov, ak vykonáva inú činnosť, ako je uvedené v prílohe č. 1.“ Odsek 7: „Zamestnávateľ, ktorým je fyzická osoba alebo štatutárny orgán zamestnávateľa, ktorý je právnickou osobou, je na osobné plnenie odborných úloh bezpečnostného technika alebo autorizovaného bezpečnostného technika na svojich pracoviskách odborne spôsobilý, ak a) získal odborné vzdelanie v oblasti bezpečnosti a ochrany zdravia pri práci stredoškolským štúdiom alebo vysokoškolským štúdiom alebo b) absolvoval špecifickú odbornú prípravu z bezpečnosti a ochrany zdravia pri práci v rozsahu najmenej 16 hodín u osoby oprávnenej na výchovu a vzdelávanie, ktorá je právnickou osobou.“ Odsek 8: „Bezpečnostný technik a autorizovaný bezpečnostný technik je oprávnený u zamestnávateľa, u ktorého vykonáva odbornú činnosť uložiť príslušnému vedúcemu zamestnancovi vykonať nevyhnutné opatrenie na ochranu bezpečnosti a zdravia zamestnancov, ak je bezprostredne ohrozený život alebo zdravie zamestnanca. Uložené opatrenie, o ktorom bezpečnostný technik alebo autorizovaný bezpečnostný technik bezodkladne informuje štatutárny orgán zamestnávateľa, platí až do jeho zrušenia alebo zmeny štatutárnym orgánom zamestnávateľa.“ Odôvodnenie. Účelom návrhu odsekov 6 a 7 je systémové začlenenie ustanovenia § 23 ods. 2, ktoré sa týka výkonu úloh nielen bezpečnostného technika, ale aj autorizovaného bezpečnostného technika. A účelom návrhu odseku 8 v porovnaní so znením § 23 ods. 3 vládneho návrhu zákona je rozšírenie oprávnenia smerujúceho k zaisteniu ochrany života a zdravia v prípade bezprostrednej možnosti poškodenia zdravia či dokonca straty života aj na autorizovaného bezpečnostného technika vykonávajúceho odborné činnosti u zamestnávateľa s rizikovejšími činnosťami. Po sedemnáste. V § 23 sa vypúšťajú odseky 2 a 3. Doterajšie odseky 4 až 10 sa označujú ako odseky 2 až 8. Ide o legislatívnotechnickú úpravu. Po osemnáste. V § 23 ods. 2 sa slová „ods. 2 písm. b)“ nahrádzajú slovami „§ 22 ods. 7 písm. b)“. Ide taktiež o legislatívnotechnickú úpravu. Po devätnáste. V § 23 ods. 7 sa číslovka 7 nahrádza číslovkou 5. Taktiež ide o legislatívnotechnickú úpravu. Po dvadsiate. V § 27 ods. 3 sa slová „bezpečnostných technikov“ nahrádzajú slovami „bezpečnostného technika a zamestnávateľa, ktorý bude osobne vykonávať úlohy bezpečnostného technika alebo autorizovaného bezpečnostného technika“. Účelom návrhu je identifikovanie subjektu, ktorý bude odborne vzdelávať zamestnávateľov na osobný výkon úloh bezpečnostného technika a autorizovaného bezpečnostného technika. Po dvadsiate prvé. V § 39 ods. 3 sa slová „ods. 8“ nahrádzajú slovami „ods. 6“. Ide o legislatívnotechnickú úpravu. B. Čl. II sa mení takto: „V novelizačnom bode 6 (živnosti) pod poradovým číslom 18a druhom bode sa vypúšťajú slová „a odborné vzdelanie stavebného smeru“ a za slová „§ 22“ sa vkladajú slová „ods. 3“.“ Dôvodom vypustenia požiadavky odborného vzdelania je jej nadbytočnosť vo vzťahu k požiadavke podľa § 22 ods. 3 v nadväznosti na prílohu vládneho návrhu zákona, podľa ktorých u zamestnávateľa vykonávajúceho stavebnú činnosť vykonáva odborné služby autorizovaný bezpečnostný technik, ktorého odborná spôsobilosť je osobitne overená, čo primerane nahrádza špecifické vzdelanie v stavebnom odbore. Doplnením slov „odsek 3“ za slová „§ 22“ ide o legislatívnotechnickú úpravu, ktorou sa jednoznačne vymedzuje príslušné ustanovenie, čo napomôže praktickej aplikácii zákona. C. Čl. IV sa mení takto: „Za novelizačný bod 4 sa vkladá nový novelizačný bod 5, ktorý znie: „Doterajší text § 150 sa označuje ako odsek 1 a § 150 sa dopĺňa odsekom 2, ktorý znie: „Zamestnanci, ktorí sú poškodení porušením povinností vyplývajúcich z pracovnoprávnych vzťahov, môžu podať sťažnosť na príslušnom orgáne inšpekcie práce.“.“.“ Doterajší novelizačný bod 5 sa označuje ako novelizačný bod 6. Odôvodnenie. Bližšie sa vymedzuje orgán príslušný na vybavovanie sťažností zamestnancov pri porušení povinností zamestnávateľov vyplývajúcich z pracovnoprávnych vzťahov. D. Príloha č. 2 sa mení takto: „V skupine 01 činnosti 01.3 sa na konci pripájajú slová „a autorizovaných bezpečnostných technikov“.“ Návrhom sa znenie prílohy zosúlaďuje s ustanovením § 22. Pán predseda, skončil som.